
REPUBLIKA E SHQIPËRISË
MINISTRIA E SHËNDETËSISË DHE MIRËQENIES SOCIALE
DREJTORIA E PËRGJITHSHME RREGULLATORE PËR SHËNDETËSINË DHE MBROJTJEN SOCIALE
DREJTORIA E PROGRAMIMIT DHE HARMONIZIMIT TË KUADRIT RREGULLATOR
Nr.______ Prot.                                                                                      Tiranë, më ____.____. 2026

URDHËR

Nr. _____ , datë _____2026

PËR MIRATIMIN E RREGULLORES “PËR ZBATIMIN E MASAVE PËR PARANDALIMIN NGA LËNDIMET ME INSTRUMENTE TË MPREHTA DHE INFEKTIMIT NË INSTITUCIONET E KUJDESIT SHËNDETËSOR”
Në mbështetje të pikës 4, të nenit 102, të Kushtetutës së Republikës së Shqipërisë, të nenit 38, të ligjit nr. 10237, datë 18.2.2010, “Për sigurinë dhe shëndetin në punë” të ndryshuar, si dhe të ligjit nr. 10138, datë 11.5.2009, “Për shëndetin publik”, të ndryshuar, ligjit nr. 10107, datë 30.3.2009, “Për kujdesin shëndetësor në Republikën e Shqipërisë”, të ndryshuar, 
URDHËROJ:
1. Miratimin e rregullores “Për zbatimin e masave për parandalimin nga lëndimet me instrumente të mprehta në sektorin spitalor dhe të kujdesit shëndetësor”, sipas tekstit bashkëlidhur këtij urdhri dhe pjesë përbërëse e tij.
2. Ngarkohen Ministria e Shëndetësisë dhe Mirëqenies Sociale dhe institucionet e kujdesit  shëndetësor për ndjekjen dhe zbatimin e këtij urdhri. 
Ky urdhër hyn në fuqi menjëherë dhe botohet në Fletoren Zyrtare. 

        MINISTËR 
Klodiana SPAHIU 





Kopje:        3 (tre)
RREGULLORE
PËR ZBATIMIN E MASAVE PËR PARANDALIMIN NGA LËNDIMET ME INSTRUMENTE TË MPREHTA DHE INFEKTIMIT NË INSTITUCIONET E KUJDESIT SHËNDETËSOR
Neni 1
Qëllimi
1. Kjo rregullore ka për qëllim zbatimin e masave për parandalimin e lëndimeve të punëmarrësve të shkaktuara nga të gjitha instrumentet e mprehta mjekësore, përfshirë shpimet nga aget, dhe garantimin e mbrojtjes së punëmarrësve të ekspozuar ndaj rrezikut të infektimit në institucionet e kujdesit shëndetësor, me synim arritjen e një mjedisi pune sa më të sigurt.
2. Kjo rregullore synon:
 a) krijimin e një mjedisi pune sa më të sigurt për punëmarrësit;
b) parandalimin e lëndimeve të shkaktuara nga të gjitha instrumentet mjekësore të mprehta, përfshirë shpimet me age;
c) mbrojtjen e punëmarrësve të ekspozuar ose që mund të ekspozohen ndaj rrezikut të lëndimeve dhe infeksioneve të lidhura me përdorimin e intrumenteve mjekësore të mprehta;
ç) vendosjen e një sistemi të integruar për vlerësimin dhe parandalimin e rrezikut, informimin, ndërgjegjësimin, monitorimin dhe përmirësimin e vazhdueshëm të masave mbrojtëse;
d) përcaktimin e procedurave për raportimin, reagimin, ndjekjen dhe menaxhimin e incidenteve dhe aksidenteve që lidhen me instrumentet mjekësore të mprehta.

Neni 2
Fusha e zbatimit
Kjo rregullore zbatohet për të gjithë punëmarrësit që ushtrojnë veprimtari në institucionet e kujdesit shëndetësor, si dhe për çdo person që është pjesë e strukturave administrative të punëdhënësit dhe të strukturave mbikëqyrëse në këto institucione të cilët gjatë veprimtarisë së tyre përdorin pajisje ose instrument i përdorur në ofrimin e shërbimeve të kujdesit shëndetësor, i cili, për shkak të karakteristikave të tij shpuese, prerëse ose depërtuese, mund të shkaktojë lëndime të tilla si shpime, prerje ose dëmtime të ngjashme, si dhe të paraqesë rrezik për transmetimin e agjentëve biologjikë dhe infeksioneve.
Kjo rregjullorë zbatohet nga të gjithë punëdhënësit të cilët marrin masat e nevojshme dhe bëjnë përpjekje për të siguruar që nënkontraktorët dhe punëmarrësit e tyre të zbatojnë dispozitat e kësaj rregulloreje.
Neni 3
Përkufizime
Në qëllime të kësaj rregulloreje, termat e përdorur kanë kuptimet e mëposhtme:
1. “Punëmarrës”, është çdo person i punësuar në , institucionet e kujdesit shëndetësor ose në veprimtari e shërbime të lidhura drejtpërdrejt me to, përfshirë studentët, praktikantët, kandidatët në praktikë profesionale, specializantët, punëmarrësit me marrëdhënie pune të përkohshme dhe çdo person tjetër që kryen veprimtari praktike në institucionet shëndetësore nën mbikëqyrjen e personelit të kualifikuar. 
2. “Vendet e punës”, janë të gjitha institucionet e kujdesit shëndetësor në sektorin publik dhe privat dhe çdo mjedis tjetër ku ofrohen ose zhvillohen aktivitete të kujdesit shëndetësor nën autoritetin dhe mbikëqyrjen e punëdhënësit;
3. “Punëdhënës” është çdo person fizik ose juridik që punëson punëmarrës dhe që është përgjegjës për institucionin ose organizatën e kujdesit shëndetësor, përfshirë menaxhimin, organizimin dhe ofrimin e shërbimeve të kujdesit shëndetësor dhe të veprimtarive të lidhura drejtpërdrejt me to;
1. “Instrumente të mprehta” janë çdo objekt, pajisje ose instrument i përdorur në ofrimin e shërbimeve të kujdesit shëndetësor, i cili, për shkak të karakteristikave të tij shpuese, prerëse ose depërtuese, mund të shkaktojë lëndime të tilla si shpime, prerje ose dëmtime të ngjashme, si dhe të paraqesë rrezik për transmetimin e agjentëve biologjikë dhe infeksioneve. Në këtë kategori përfshihen, aget, shiringat me age, bisturitë, lamat kirurgjikale, gërshërët, tubat kapilarë dhe instrumente të tjera të ngjashme.
1. “Age” ose “pajisje për injektim” është çdo pajisje mjekësore e destinuar për administrimin e barnave ose substancave në organizëm nëpërmjet shpimit të lëkurës apo indeve, duke përfshirë aget, shiringat me age, sistemet e injektimit dhe pajisje të tjera të ngjashme.

1. “Hierarkia e masave parandaluese” është renditja e masave për shmangien, eliminimin, kontrollin dhe reduktimin e rreziqeve në punë, në përputhje me parimet e përgjithshme të parandalimit të përcaktuara në legjislacionin në fuqi për sigurinë dhe shëndetin në punë dhe mbrojtjen e punëmarrësve nga ekspozimi ndaj agjentëve biologjikë.
1. “Masa specifike parandaluese”, janë masa të marra për të parandaluar lëndimin dhe/ose transmetimin e infeksionit në ofrimin e shërbimeve dhe aktiviteteve të lidhura drejtpërdrejt me institucionet e kujdesit shëndetësor, duke përfshirë përdorimin e pajisjeve më të sigurta të nevojshme, bazuar në vlerësimin e rrezikut dhe zbatimin e procedurave për mbledhjen, trajtimin, transportimin dhe asgjësimin e instrumenteve mjekësore të mprehta, sipas legjislacionit në fuqi për menaxhimin e mbetjeve spitalore.
1. “Përfaqësues të punëmarrësve” është çdo person i zgjedhur ose i caktuar, në përputhje me parashikimet e ligjit nr. 10 237, datë 18.2.2010, “Për sigurinë dhe shëndetin në punë”, për të përfaqësuar punëmarrësit në çështjet që lidhen me mbrojtjen e sigurisë dhe shëndetit në punë në sektorin shëndetësor.
1. “Person përgjegjës për sigurinë dhe shëndetin në punë” ka kuptimin e përcaktuar në ligjin nr. 10237, datë 18.2.2010, “Për sigurinë dhe shëndetin në punë”, të ndryshuar, dhe aktet nënligjore të nxjerra në zbatim të tij. 
1. “Nënkontraktor”, është çdo person fizik ose juridik që, kryen shërbime ose veprimtari në institucionet e kujdesit shëndetësor ose në shërbime dhe veprimtari të lidhura drejtpërdrejt me to, brenda kuadrit të marrëdhënieve kontraktore të punës të vendosura me punëdhënësin. 
Neni 4
Detyrimet e përgjithshme të punëdhënësit
1. Punëdhënësi garanton mbrojtjen e sigurisë dhe shëndetit të punëmarrësve në çdo aspekt që lidhet me punën, pa cënuar dispozitat e përcaktuara në nenin 6 të ligjit “Për sigurinë dhe shëndetin në punë”, të ndryshuar dhe në Vendimin nr. 550  datë 27.8.2014,“Për miratimin e rregullores ‘Për mbrojtjen e sigurisë dhe shëndetit të punëmarrësve nga risqet e lidhura me ekspozimin ndaj agjentëve biologjikë në punë’”, të Këshillit të Ministrave, përfshirë faktorët psikosocialë dhe organizimin e punës.
2. Punëdhënësi krijon dhe zhvillon një mjedis pune që siguron pjesëmarrjen e punëmarrësve dhe përfaqësuesve të tyre në hartimin, zbatimin dhe përmirësimin e politikave dhe praktikave të sigurisë dhe shëndetit në punë.
3. Punëdhënësi bashkëpunon me punëmarrësit dhe/ose përfaqësuesit e tyre për identifikimin, eliminimin dhe minimizimin e rreziqeve, mbrojtjen e sigurisë dhe shëndetit të punëmarrësve dhe krijimin e një mjedisi pune të sigurt.
4. Bashkëpunimi sipas pikës 3, të këtij neni përfshin, në veçanti, konsultimin për: 
a) përzgjedhjen dhe përdorimin e pajisjeve më të sigurta të punës;
b) identifikimin e nevojave për formim;
c) organizimin e proceseve të informimit dhe ndërgjegjësimit;
ç) vlerësimin e efektivitetit të masave parandaluese.
5. Punëdhënësi siguron procese të rregullta informimi dhe konsultimi në përputhje me legjislacionin në fuqi dhe marrëveshjet kolektive të punës.
6. Punëdhënësi promovon kulturën e raportimit sistematik, pa fajësim ("no blame culture"), si  procedurë të pranuar dhe jo si gabim mjekësor, në të cilën raportimi i incidenteve dhe aksidenteve synon identifikimin e faktorëve organizativë, teknikë dhe sistemikë që kanë kontribuar në ngjarje.
7. Procedurat e raportimit të incidenteve nga instrumentet mjekësore të mprehta, konsiderohen pjesë përbërëse e sistemit të menaxhimit të sigurisë dhe shëndetit në punë dhe zbatohen në mënyrë të vazhdueshme.
Neni 5
Detyrimet e përgjithshme të punëmarrësit
1. Punëmarrësit ose përfaqësuesit e tyre kujdesen, për aq sa është e mundur, për sigurinë dhe shëndetin e tyre, dhe personave të tjerë që mund të preken nga veprimet ose mosveprimet e tyre gjatë punës.
2. Punëmarrësi ose përfaqësuesit e tyre vepron në përputhje me formimet, procedurat e sigurisë dhe udhëzimet e punëdhënësit.
3. Punëmarrësi merr pjesë në programet e informimit, ndërgjegjësimit, dhe formimit të organizuara nga punëdhënësi.
4. Punëmarrësi raporton, sipas procedurave të përcaktuara, çdo incident, aksident, ekspozim ose situatë që mund të paraqesë rrezik për sigurinë dhe shëndetin në punë.

Neni 6
Vlerësimi i riskut
1. Punëdhënësi siguron kryerjen dhe dokumentimin e vlerësimit të rrezikut për të gjitha rreziqet dhe veprimtaritë në të cilat punëmarrësit janë ose mund të ekspozohen ndaj lëndimeve nga instrumentet mjekësore të mprehta, në përputhje me legjislacionin në fuqi për sigurinë dhe shëndetin në punë. Vlerësimi i rrezikut dokumentohet, ruhet dhe rishikohet në intervale të përshtatshme dhe sa herë ndryshojnë kushtet e punës ose ndodh një incident që mund të ndikojë në nivelin e ekspozimit të punëmarrësve.
2. Vlerësimi i rrezikut përcakton natyrën, shkallën dhe kohëzgjatjen e ekspozimit të punëmarrësve, me qëllim identifikimin e rreziqeve për sigurinë dhe shëndetin e tyre dhe përcaktimin e masave të nevojshme parandaluese dhe mbrojtëse.
3. Në kryerjen e vlerësimit të rrezikut merren në konsideratë, në veçanti:
a) teknologjia, proceset dhe pajisjet e përdorura në punë;
b) organizimi dhe kushtet e punës;
c) niveli, mënyra dhe kohëzgjatja e ekspozimit të punëmarrësve;
ç) nivelin e kualifikimit të punëmarrësve;
d) faktorët psiko-social të lidhur me punën;
e) karakteristikat e mjedisit të punës;
f) informacioni shkencor dhe teknik i disponueshëm mbi rreziqet që lidhen me përdorimin e instrumenteve mjekësore të mprehta dhe ekspozimin ndaj agjentëve biologjikë;
g) kategoritë e punëmarrësve që mund të jenë veçanërisht të ekspozuar ndaj rrezikut.
4. Kur rezultatet e vlerësimit tregojnë ekzistencën e një risktu për sigurinë ose shëndetin e punëmarrësve, punëdhënësi merr masat e nevojshme për eliminimin e ekspozimit ose, kur kjo nuk është teknikisht e mundur, për reduktimin e tij në nivelin më të ulët të arritshëm, në përputhje me zhvillimet teknike dhe parimin e parandalimit.
5. Vlerësimi i riskut rishikohet në mënyrë periodike, si dhe në çdo rast kur ndryshojnë kushtet e punës, proceset e punës, pajisjet e përdorura ose kur ndodh një incident që mund të ndikojë në nivelin e ekspozimit të punëmarrësve.
6. Rezultatet e vlerësimit të riskut përbëjnë bazën për përzgjedhjen e pajisjeve mjekësore më të sigurta, përcaktimin dhe zbatimin e masave teknike, organizative dhe procedurale të parandalimit, organizimin e formimit dhe informimit të punëmarrësve, si dhe hartimin dhe zbatimin e procedurave që sigurojnë përdorimin, trajtimin, transportimin dhe asgjësimin e sigurt të instrumenteve mjekësore të mprehta, me qëllim parandalimin e lëndimeve dhe infeksioneve të lidhura me punën.

Neni 7
Masat e mbrojtjes dhe të parandalimit
1. Kur rezultatet e vlerësimit të riskut tregojnë ekzistencën e rrezikut të lëndimit nga instrumentet mjekësore të mprehta dhe/ose të rrezikut të infektimit, punëdhënësi merr masat e nevojshme për eliminimin e ekspozimit të punëmarrësve, duke zbatuar, sipas rastit:
a) procedura të sigurta për përdorimin, trajtimin, grumbullimin dhe asgjësimin e instrumenteve mjekësore të mprehta dhe të mbetjeve të kontaminuara. Këto procedura rishikohen periodikisht dhe përbëjnë pjesë të programeve të informimit dhe formimit të punëmarrësve të përcaktuara në nenin 9 të kësaj rregulloreje;
b) eliminimin e përdorimit të panevojshëm të instrumenteve mjekësore të mprehta, nëpërmjet përmirësimit të praktikave të punës dhe përdorimit të pajisjeve mjekësore që përmbajnë sisteme të integruara mbrojtëse ;
c) ndalimin e rivendosjes manuale e kapakut mbi age pas përdorimit përvec raste kur një procedurë e vecantë e sigurisë e bën të domosdoshme dhe kur përdoret teknikë e sigurt e parashikuar nga procedura institucionale; 
d) monitorimin biologjik të punëmarrësit, sipas legjislacionit për parandalimin dhe luftimin e infeksioneve dhe sëmundjeve infektive dhe sigurnë e shëndetin në punë.
2.Kur eliminimi i plotë i ekspozimit nuk është teknikisht i mundur, punëdhënësi siguron reduktimin e rrezikut në nivelin më të ulët të mundshëm, të nevojshëm për mbrojtjen e sigurisë dhe shëndetit të punëmarrësve, nëpërmjet:
a) vendosjes së procedurave efektive të asgjësimit, dhe përdorimit të kontejnerëve të shënuar qartë dhe të dallueshëm, rezistentë dhe teknikisht të sigurt për depozitimin e instrumenteve mjekësore të mprehta dhe pajisjeve të injektimit, sa më pranë vendeve ku ato përdoren ose mund të gjenden, si dhe garantimin e gjurmueshmërisë së mbetjeve të mprehta nga gjenerimi deri në dorëzimin për trajtim ose asgjësim tek operatorët e autorizuar, në përputhje me legjislacionin në fuqi;
b) zbatimit të sistemeve të sigurta të punës për parandalimin e infeksioneve, nëpërmjet:
i. zhvillimit dhe zbatimit të një politike të përgjithshme parandaluese, e cila mbulon teknologjinë, organizimin e punës, kushtet e punës, faktorët psikosocialë të lidhur me punën dhe ndikimin e faktorëve të mjedisit të punës;
ii. informimit, ndërgjegjësimit dhe formimit të punëmarrësve;
iii. kryerjes së mbikëqyrjes shëndetësore të punëmarrësve, në përputhje me legjislacionin në fuqi;
c) sigurimit dhe përdorimit të pajisjeve mbrojtëse personale, sipas natyrës së rrezikut dhe veprimtarisë së ushtruar.
3. Nëse vlerësimi i riskut tregon se ka rrezik për sigurinë dhe shëndetin e punëmarrësve, përfshirë infektimin për shkak të ekspozimit ndaj agjentëve biologjikë nga lëndimet me instrumente të mprehta mjekësore, dhe për të cilin ekzistojnë vaksina efektive, punëdhënësi u ofron punëmarrësve mundësinë e vaksinimit, në përputhje me legjislacionin në fuqi, kalendarin/programet kombëtare dhe rregullat e autoriteteve kompetente shëndetësore.
4. Vaksinimi dhe, kur është e nevojshme, rivaksinimi kryhen në përputhje me legjislacionin në fuqi dhe rekomandimet e autoriteteve kompetente dhe, në çdo rast:
- Punëmarrësit informohen paraprakisht për përfitimet dhe kufizimet e vaksinimit dhe të mosvaksinimit.
-Vaksinimi ofrohet pa pagesë për punëmarrësit vetëm kur kjo vetëm kur kjo parashikohet nga legjislacioni në fuqi, kalendari/programet kombëtare ose mekanizmi financiar dhe organizativ i miratuar nga autoritetet kompetente.
Neni 8
Informimi dhe ndërgjegjësimi
1. Punëdhënësi në zbatim të parashikimeve të ligjit “Për sigurinë e shëndetin në punë” dhe vendimin nr. 562 datë 3.7.2013 “Për për miratimin e rregullores “Për kërkesat minimale të sigurisë dhe shëndetit në përdorimin e pajisjeve të punës në vendin e punës””, të Këshillit të Ministrave   siguron që punëmarrësit të informohen dhe të pajisen me udhëzime të qarta me shkrim për risqet që lidhen me përdorimin e instrumenteve mjekësore të mprehta dhe masat e mbrojtjes dhe parandalimit që duhet të zbatohen. 
2. Për qëllime të informimit dhe ndërgjegjësimit, punëdhënësi merr masat e nevojshme për:
a) identifikimin dhe evidentimin e rreziqeve që lidhen me përdorimin e instrumenteve mjekësore të mprehta;
b) informimin dhe udhëzimin e punëmarrësve mbi kërkesat e legjislacionit në fuqi për sigurinë dhe shëndetin në punë;
c) promovimin e praktikave të sigurta të punës për parandalimin, deklarimin, regjistrimin dhe raportimin e incidenteve dhe aksidenteve;
ç) zhvillimin e veprimtarive dhe materialeve ndërgjegjësuese në bashkëpunim me përfaqësuesit e punëmarrësve dhe organizatat e tyre përfaqësuese;
d) informimin e punëmarrësve mbi masat dhe programet mbështetëse të disponueshme në rast incidenti ose ekspozimi ndaj rrezikut.
3. Informimi dhe ndërgjegjësimi rishikohen periodikisht dhe përshtaten me rezultatet e vlerësimit të rrezikut dhe ndryshimet në organizimin e punës.
Neni 9
Formimi
1. Punëdhënësi siguron, në përputhje me legjislacionin në fuqi, formimin e përshtatshëm të punëmarrësve lidhur me politikat, procedurat dhe masat e mbrojtjes e të parandalimit që lidhen me lëndimet nga instrumentet mjekësore të mprehta, duke përfshirë:
a) përdorimin e sigurt dhe të duhur të pajisjeve mjekësore që përfshijnë mekanizma mbrojtës për parandalimin e lëndimeve nga instrumentet e mprehta mjekësore;
b) orientimin dhe formimin fillestar të punëmarrësve të rinj, studentëve në praktikë klinike dhe personelit të përkohshëm;
c) rreziqet që lidhen me ekspozimin ndaj gjakut dhe lëngjeve të tjera biologjike;
ç) masat parandaluese, përfshirë masat standarde të mbrojtjes, sistemet e sigurta të punës, procedurat për përdorimin, trajtimin dhe asgjësimin e sigurt të instrumenteve mjekësore të mprehta, si dhe rëndësinë e imunizimit sipas procedurave të vendit të punës;
d) procedurat e deklarimit, regjistrimit, raportimit, reagimit dhe monitorimit të incidenteve dhe aksidenteve;
dh) masat që duhet të merren në rast lëndimi ose ekspozimi aksidental.
2. Punëdhënësi siguron formimin e detyrueshëm dhe periodik të punëmarrësve. Formimi përditësohet në përputhje me rezultatet e monitorimit, ndryshimet në proceset dhe organizimin e punës, zhvillimet teknologjike dhe masat e përmirësimit të sigurisë dhe shëndetit në punë. Punëmarrësve u garantohet pjesëmarrja në veprimtaritë e formimit gjatë orarit të punës dhe pa kosto për ta. Përmbajtja dhe periodiciteti i formimit përcaktohen në programin e formimit të punëdhënësit, në përputhje me kërkesat e legjislacionit në fuqi dhe, kur miratohet, me udhëzuesin ose protokollin e autoritetit përgjegjës.

Neni 10
Raportimi
1. Punëdhënësi siguron zbatimin dhe rishikimin periodik të procedurave për deklarimin, regjistrimin, raportimin dhe hetimin e incidenteve dhe aksidenteve që lidhen me përdorimin e instrumenteve mjekësore të mprehta, në konsultim me përfaqësuesit e punëmarrësve për sigurinë dhe shëndetin në punë. 
Procedurat e raportimit organizohen në përputhje me legjislacionin në fuqi dhe, sipas rastit, mund të përfshijnë mekanizma raportimi në nivel institucional, kombëtar dhe ndërkombëtar.
2. Punëmarrësi njofton dhe raporton pa vonesë te punëdhënësi, personi përgjegjës për sigurinë dhe shëndetin në punë ose personi i ngarkuar përgjegjës çdo incident, aksident, lëndim ose ekspozim aksidental që lidhet me përdorimin e instrumenteve mjekësore të mprehta. Për ekspozimet që mund të kërkojnë profilaksi pas ekspozimit, njoftimi bëhet menjëherë sipas procedurës institucionale të përcaktuar për raste të tilla në rregulloren e brëndshme të institucionit shëndetësor.
3. Raportimi i incidenteve dhe aksidenteve kryhet në përputhje me procedurat e përcaktuara nga punëdhënësi dhe shërben për identifikimin e shkaqeve, vlerësimin e rrezikut dhe marrjen e masave korrigjuese e parandaluese. Raportimi përfshin rishikimin e procedurave të raportimit në fuqi me përfaqësuesit për shëndetin dhe sigurinë dhe/ose përfaqësuesit e përshtatshëm të punëdhënësve/punëmarrësve. 
4. Raportimi i incidenteve dhe aksidenteve kryhet sipas formatit të raportimit pasqyruar në Shtojcën 1, e cila është pjesë përbërëse e kësaj Rregulloreje dhe pasqyrohet në Rregjistrin e posaçëm.
Neni 11
Reagimi, ndjekja dhe hetimi i incidenteve dhe aksidenteve
1. Punëdhënësi siguron miratimin dhe zbatimin e procedurave për reagimin, deklarimin, regjistrimin, hetimin dhe ndjekjen e incidenteve dhe aksidenteve që lidhen me përdorimin e instrumenteve mjekësore të mprehta. Punëmarrësit informohen për këto procedura dhe për masat që duhet të ndërmerren në rast incidenti ose aksidenti.
2. Në rast lëndimi ose ekspozimi aksidental ndaj instrumenteve mjekësore të mprehta, punëdhënësi:
a) siguron menjëherë ndihmën e nevojshme, vlerësimin mjekësor, profilaksinë pas ekspozimit, kur është e nevojshme, si dhe mbikëqyrjen e përshtatshme shëndetësore në përputhje me legjislacionin në fuqi;
b) siguron në kohë informacionin e përshtatshëm mbi incidentet/aksidentet në punë, organeve kompetente;
 c) heton shkaqet dhe rrethanat e incidentit ose aksidentit, regjistron ngjarjen dhe merr masat korrigjuese dhe parandaluese të nevojshme;
c) siguron mbështetjen e nevojshme për punëmarrësin e dëmtuar, përfshirë këshillimin dhe trajtimin mjekësor dhe rehabilitimin, si dhe garanton vazhdimësinë e marrëdhënies së punës dhe aksesin në kompensim, në përputhje me legjislacionin në fuqi dhe/ose marrëveshjet sektoriale përkatëse.
Konfidencialiteti i lëndimit, diagnozës dhe trajtimit është parësor dhe trajtohet në përputhje me legjislacionin në fuqi për mbrojtjen e të dhënave personale dhe rregullat e zbatueshme për konfidencialitetin e të dhënave shëndetësore, përfshirë ligjin nr. 124/2024, “Për mbrojtjen e të dhënave personale”.
Neni 12
Sanksionet
1. Për shkelje të dispozitave të kësaj rregulloreje, me përjashtim të rasteve kur ato nuk përbëjnë vepër penale, vendosen, rast pas rasti, sanksionet e përcaktuara në nenin 43, të ligjit nr. 10237, datë 18.02.2010 “Për sigurinë dhe shëndetin në punë”i ndryshuar si dhe sipas legjislacionit shëndetësor në fuqi nga struktura përgjegjëse për inspektimin në shëndetësi.                                         .
2. Procedurat e ankimit ndaj sanksioneve të vendosura nga trupa inspektuese realizohet në përputhje me ligjin për inspektimin në Republikën e Shqipërisë.

Neni 13
Rishikimi i rregullores
Ministria përgjegjëse për shëndetësinë rishikon periodikisht zbatimin e kësaj rregulloreje, jo më rrallë se çdo 3 vjet, dhe, kur është e nevojshme, propozon ndryshimet përkatëse në përputhje me zhvillimet e legjislacionit kombëtar dhe të Bashkimit Evropian. Rishikim i jashtëzakonshëm kryhet pas ndryshimeve të rëndësishme ligjore ose teknologjike, ose kur të dhënat epidemiologjike apo analiza e incidenteve dhe aksidenteve tregojnë nevojën për ndryshim.

















_______________
* Kjo rregullore është përafruar tërësisht me Direktivën 2010/32/BE të Këshillit, datë 10 maj 2010, për zbatimin e Marrëveshjes Kuadër për parandalimin e lëndimeve nga instrumentet e mprehta në sektorin spitalor dhe të kujdesit shëndetësor, të lidhur ndërmjet HOSPEEM dhe EPSU.

